Papersnake/gushiwen huggingface dataset:
送正仲都官知睦州
梅尧臣（宋代）

每嗟相逢少，常苦离别多。
行行复壮壮，往往起悲歌。
古来易水上，义士有荆轲。
捐躯思报恩，饮恨歌奈何。
况彼儿女怀，牵缠如蔓萝。
是以世间人，鬓发易番番。
喜君得郡章，东归随春波。
滩上严子祠，系船聊经过。
其人当汉兴，富贵不可罗。
足加天子腹，傲去钧於河。
冬披破羊裘，夏披破草蓑。
心中子宇宙，尤哂献玉和。
我惭贱丈夫，岂异戴面傩，
未免为鬼笑，谁知惧挥诃。
安得如君行，收迹已蹉砣。
空将闲岁月，尘埃浪销磨。
正同三峡贾，尽力向盘涡。
观莲见雨
韩淲（宋代）

竹送荷擎雨脚斜，凉轩初试一杯茶。逢人莫道溪南好，暑月能清只数家。
偈倾一百三十三首
释法薰（宋代）

见得彻，用得亲。
阳春不同调，入水见长人。
可惜黄金如粪土，撒向阎沧人不顾。
曹娥江泊舟二首
释云岫（宋代）

江上停舟潮未回，汉安时事入重思。
野桥认得前村路，曾读曹娥庙裹碑。
得梁溪家书报黄氏女生外孙
李纲（宋代）

怪底朝来鹊噪门，家书远报女生孙。须知钟庆由先德，故使遗芳衍后昆。

肌骨遥怜凝玉雪，风光自与茁兰荪。何时归去亲怀抱，华发褒衣更觉尊。
天台山障歌为上舍欧载卿赋
黎民表（明代）

仙闾五岳玄风迥，福地三山真气孤。烟云杂沓见青嶂，知是何处夐绝之清都。

披图验往牒，无乃天台山东南屹，地轴洒落重溟间。

张生东吴号痴绝，十年踪迹穷追攀。胸中尽吞云梦泽，笔下横扫淩荆关。

经营沧海赤岸万里之玄涛，意匠缥缈真宰号。忽从波中涌宝地，稍向浦溆分渔舠。

又写风烟之九曲，古树联绵走平陆。高人夜雪回扁舟，初日莺啼上修竹。

青蹊此去入云林，扣舷时闻樵采音。碧桃花落纷如雾，家住秦人深复深。

探奇历险恣窈窕，却在云中蹑层峤。石梁倒驾垂苍虬，霞标直上干朱鸟。

回流飞瀑何泠泠，远视但见银为城。巉壁莓苔经日月，崇祠桐柏剥丹青。

金支翠旗飒羽卫，斑麟白虎纷相迎。飘飘云气似可即，我欲散发呼仙童。

起来行叹复坐思，不觉恻恻令心悲。狂游汗漫竟何有，黄尘污衣眼迷津。

秋霜夜夜凋玄草，春雨年年长白芝。山泽之儒知在无，我今结束胡为乎。

盘囊丝络苍精剑，玉京渺渺从双凫。谢康乐，孙兴公，精灵往来空山中。

文采风流今已矣，汲泉采药行当逢。夜登天坛见海日，朝驱列缺从罡风。

阳乌顾兔反在下，笑驾楼船弱水东。
道傍落梅
赵蕃（宋代）

一树梅花古道边，随风堕落自年年。
情知所遇合如此，未必春风独尔偏。
辛亥元日送章德茂自建康移帅江陵二首
杨万里（宋代）

西湖一别忽三年，白首相从岂偶然。
到得我来恰君去，政当腊後与春前。
醉余犯雪追征帽，送了凭栏望去船。
待把衣冠挂神武，看渠勋业上凌烟。
拟唐人四时宫词二十首次官汝清韵 其五
江源（明代）

昨夜东风入建章，越罗初试汉宫妆。可怜春困多消瘦，羞向君王乞药方。
朝宗雨中醉归为娼女窃笑戏作两绝因继其韵 其二
欧阳澈（宋代）

襟袂龙钟破雨归，玉人惊笑若耶溪。恨无款段驰春径，故故遗鞭盼阿儿。
试黜题卢子俞所居
陈藻（宋代）

门外冬青八九株，去去株间各丈余。
晚禾翦穗上囷储，黄藁堆丈绿叶居。
老夫晨出观道腴，摧筇逦迤来东庐。
世界在前君悟欤，饥寒火宅饱华胥。
主人慰我下乡书，谢之养生祗业儒。
虽然邻酒欠钱沽，粥饭可以供朝晡。
四壁虽然一物无，半年聚稈为薪芻。
但愁赋税吏追呼，鞭挞白丁省限逾。
五年二月朔投晓到岩寺适值亡女忌日因而饭僧
黄朝散（宋代）

沐雨冲风夜向晨，九龙岩畔报中春。
行庖一供山僧饭，下咽甘□不笑贫。
泽萌和尚归自栖贤主海云席赠此 其四
成鹫（清代）

三峡狂澜吼似雷，老人归路兴悠哉。南方龙象争相庆，夺食驱耕人又来。
补蜀汉铙歌十二首 其十二 馀威慑
胡应麟（明代）

馀威慑，走仲达。胡天弗吊丧诸葛。大星煌煌殒天末。

我师反旆丧不发。魏人欢呼夜来蹑。鸣金展帜雷电掣。

懿也狼奔胆欲裂。千秋壮士赞诸葛。死诸葛走生仲达。
沉黎四首
李石（宋代）

蜀相披荒垒，唐人拓密林。
四川襟带重，六诏雾云深。
盐米成民业，珠犀作吏箴。
官閒无一事，闭合念亲心。
次韵谢洁斋惠春膏纸
马廷鸾（宋代）

霜毫秃尽千枝竹，铜雀台荒死潘谷。
哀哉四宝并成空，犹有老崖藤捣玉。
青钱学士将相科，黑头刺史朱丹毂。
怀银早去镇湖湘，掞藻端如起巴蜀。
天乎岁晚椓斯文，往往长吟书短幅。
云昏雨暗白龙笺，林密山深紫芝曲。
凤楼谁助斧斤修，鱼网不禁尘土辱。
我驰家畔楮先生，越薄吴腴此粗俗。
铿金戛玉新有声，缝雾裁云岂堪录。
向来交友文字间，矢往湍奔如撒菽。
薄材那敢派江西，一寸诗肠愁万斛。
题闺秀邹蕊珠慎馀斋诗集二首 其二
章烜（清代）

不负龙山此日过，同岑容听广寒歌。分明慧业三生在，一瓣心香印大罗。
惠山泉二绝 其二
周紫芝（宋代）

山僧知我去匆匆，旋印红泥乞老翁。拟唤人间三昧手，共分天上小团龙。
偶成寄仲卿彦勤两弟 其二
梅曾亮（清代）

百年寄圃冶城旁，旧德犹存绿野堂。祖父艰难留树石，弟兄奔走隔壶觞。

极知饱啄宜山泽，又恐鸣号望稻粱。空忆故园春色返，半千阁下又青杨。
闻江建霞京卿卒于苏州感赋二首 其一
郑孝胥（清代）

西北空忧倚盖倾，伤心诸子共时名。先登已作行间气，定论终推牖下荣。

著述蚤成酬短景，风流顿尽薄馀生。兰膏煎后天年夭，一叹吾徒意未平。
早梅花二首 其二
华镇（宋代）

毕竟成何事，无端走四方。年年思素质，岁岁失幽香。

东国溪云好，南枝海日长。何时一杯酒，相对浅清傍。
柳梢青·岳阳楼
戴复古（宋代）

袖剑飞吟。洞庭青草，秋水深深。万顷波光，岳阳楼上，一快披襟。
不须携酒登临。问有酒、何人共斟？变尽人间，君山一点，自古如今。
王承可惠官字韵诗次韵二首 其二
张守（宋代）

昔年留建业，授馆厕嘉宾。忝窃惭高位，淹留有故人。

相逢青鬓在，谁信白头新。晚岁良田熟，东阿岂漫云。
下邳寻圯桥授书处
欧大任（明代）

黄石书何在，斯人竟不还。门低浊河树，家远谷城山。

百战宁虞楚，孤军蚤入关。空悲泗亭水，日夜自潺湲。
枫
张珊英（清代）

遥山锁苍翠，秋色入霜枫。已夺霞裳艳，还翻锦帐红。

背风飞蛱蝶，倚日笑梧桐。莫道临江晚，曾移汉殿中。
水调歌头 代寿朱子章 强村从书用裘杼楼
陈栎（元代）

七十古稀有，今喜见先生。紫阳家学渊奥，场屋旧家声。鹗荐西风早岁，豹隐南山晚节，天爵自尊荣。桂子兰孙拥，南极老人星。杜陵老，多酒债，羡修龄。岂如寿富兼得，熊掌与鱼并。八十老翁为将，九十武公为相，不足为公称。鹤算与同久，道重藐公卿。
眉州借景亭
汪元量（宋代）

巍亭借景引壶觞，元佑诗人翰墨香。
苍峡雷霆龙意气，碧崖烟雨豹文章。
隔邻修竹娟娟静，夹道枯桑冉冉黄。
水泛帘栊檐影倒，风吹城堞角声长。
巴童结束歌仍俊，蜀女腰脚舞亦狂。
千古相望翁季在，眉山草木有辉光。
千叶瑞荷花
胡宿（宋代）

绛蕊层层吐翠罗，水妃冠重晓峨峨。应嫌菖本开花少，却斗榴房著子多。

含露自知芳意在，偃风无奈落英何。更怜玉骨藏深怨，暗结千丝在绿波。
牛相公林亭雨后偶成
刘禹锡（唐代）

飞雨过池阁，浮光生草树。新竹开粉奁，初莲爇香注。

野花无时节，水鸟自来去。若问知境人，人间第一处。
与客步月坐涧中石上
钱时（宋代）

林遍山深一罅天，临流跌坐月娟娟。
此时妙音谁能领，绕石琅琅走涧泉。
四皓
范祖禹（宋代）

南山石壁陵苍苍，中有四老眉如霜。
中原龙虚困格门，九霄鸾如高飘翔。
赤精斩蛇入咸阳，南极老人转遁藏。
一朝相顾下云巘，共为羽翼安储皇。
白云黄鹄高飞扬，虽有矰缴安能伤。
君王慷慨但饮酒，戚姬起舞无辉光。
古人不见虽已远，吾将杖策登崇冈。
金缕曲 秋燕
殷秉玑（清代）

犹记春时节。正江南、落花如画，相逢三月。认得谢家庭院好，一桁雕梁栖歇。

喜春社、当时曾结。转眼年光先已去，看舞残、双剪怜今日。

思往事，共愁绝。

比它消瘦花间蝶。更伤心、乌衣门巷，斜阳一抹。几日深闺无奈甚，情绪何堪同说。

还莫向、帘前嚏嚏。已是飘零如客寄，况凄风、苦雨将催别。

归去也，海天阔。
寄赵紫芝
张弋（宋代）

独游非一事，书札故应迟。
江上逢春月，湖边忆醉时。
有云为我伴，终日诵君诗。
百鸟鸣花树，声声在远思。
周稚尊忽欲游五岳留我山园少时得一歌为饯且留之
王世贞（明代）

周郎旧是菰芦人，北不能过长淮一问津。忽然瓢笠别我去，脚底五岳青嶙峋。

吾闻太华不可上，望里莲花犹未真。恒山斗削大荒外，其址往往飘边尘。

嵩高似宋襄，偶然执牛耳，兵力岂足当吴秦。何不西入蜀，置足青城问绝顶，雪岭远拂蛾眉颦。

先朝特进太和秩，神宫帝阙纷金银。罗浮障色避冰霰，匡庐斗柄摇星辰。

有山何必尽五岳，尚残天柱称昆仑。周郎且暂留，醉我祇园春。

但石如拳水如盎，芥子可以藏吾身。君不见大鹏九万鴳仅尺，万古并作逍遥论。
宋履中学士挽词二首
孔武仲（宋代）

朝论方知子，哀哉疾不瘳。
歌闻湘浦些，魂返岱宗游。
文雅承三世，渊源见九流。
音容如可接，图像在瀛洲。
咏史·党奴
张玉孃（元代）

江雪寒连酒思豪，歌傅锦帐醉烹羔。
争如取水陶承旨，茗碗清新与味高。
梅花喜神谱·大开一十四枝
宋伯仁（宋代）

相见是非多，但旁观便了。
庶无人共知，鼻孔长多少。
次韵郑守舜举喜雪四首
韩元吉（宋代）

银似豪家没奈何，玉成高垒更巍峨。
残年共拟看三白，酌我从今未厌多。
正月三日宿范氏庄四首
杨万里（宋代）

野践得幽咏，不吐聊自味。
健步忽传呼，云有远书至。
开缄秪暄凉，此外无一事。
奇怀坐消泯，追省宁复记。
方驩遽成闷，俗物真败意。
山鹊下虚庭，对语含喜气。
一笑起振衣，吾心本无滞。
游船
刘攽（宋代）

太液沧波北下流，依然清浅可胜舟。浴凫鸣鹤辉辉日，折苇衰荷澹澹秋。

胜境陈前终不厌，机心去尽了无愁。宋生善赋登临兴，华发相从免独游。
怡云图鸣治以寄其族叔世弼者用亨父韵
李东阳（明代）

不用将云寄隐君，隐君山自有閒云。云边若遇陶弘景，莫遣高歌世上闻。
同舍问及故山景物用钟字韵诗以答
邓忠臣（宋代）

吾庐高封玉池峰，日听诸天奏鼓钟。
海外鹤归青嶂觉，洞中花落碧溪逢。
翻经夜对高禅请，彩叶晨邀老圃从。
说与群仙如画出，纷然归思乱云浓。
题石室并和澹庵 其二
释慧空（宋代）

石门有路建隆初，树老崖荒路欲无。我以多生岩下住，到门先记石于菟。
冬夜即事
吕温（唐代）

百忧攒心起复卧，夜长耿耿不可过。

风吹雪片似花落，月照冰文如镜破。
和夜登东阁
韦骧（宋代）

夜初乘兴上城头，白玉蟾蜍碧玉天。爽旷襟怀谁得似，谪仙身世岂非前。
酬海宗二侍者
释重顯（宋代）

兰之得荪，其道必存。
扶吾病起，古风入门，
二兮一兮，且论勿论。
江湖伟观山亭二首
叶茵（宋代）

结束虚亭近太清，山光水影互逢迎。
人心祗觉山多险，几个人心不样平。
素上人影塔
王昌龄（唐代）

物化同枯木，希夷明月珠。本来生灭尽，何者是虚无。

一坐看如故，千龄独向隅。至人非别有，方外不应殊。
潞守欧阳叔弼召登鼎轩暑饮
李复（宋代）

崇轩写物体模分，爽拔风携颢气升。
玉粲消忧思眺听，本初持饮涤烦蒸。
金乌不转铜壶箭，碧碗时分玉井冰。
每见喜公如玉雪，更因执热服吾膺。
同陈宰黄簿游灵山八首宰云吾辈可谓忙里偷闲
陈造（宋代）

精庐两牛鸣，欲往辄复止。
山灵应笑人，矻矻簿书里。
清辰陪诗翁，俗态方一洗。
但恐烦移文，松桧负余耻。
杂兴十首
刘克庄（宋代）

做了高官职，双眉皱不开。
譬如三日妇，锦袜著珠鞋。
侍仲舅同诸表游山
楼钥（宋代）

来游大梅山，涉山知几重。
平行千仞冈，俯瞰他山峰。
一步一步高，势欲凌虚空。
左顾九地底，楼台鸣鼓钟。
蓬莱反在下，直恐船引风。
又疑海水竭，洞见冯夷宫。
行行愈就顺，故步寻苔封。
十年旧主人，相对如梦中。
清谈虚阁上，坐到夕阳舂。
年来颇畏影，掣身慕冥鸿。
入山非不深，犹有行人踪。
安得更深居，尚友荷衣翁。
未问梅子熟，宁能噉青松。
庶几过吾心，余生得从容。
石竺山二十咏
刘克庄（宋代）

白公诗酒人，惜也未闻道。
乍可无除书，不可坏丹灶。
古别离
陆龟蒙（唐代）

仙人左手把长箭，欲射日乌乌不栖。

何事离情畏明发，一心唯恨汝南鸡。
题烹茶鹤避烟图
蔡廷兰（清代）

涤尽烦襟野趣生，閒来扫榻品茶经。烟腾石鼎松风发，水沸铜瓶桧雨晴。

笑我酪奴恣饱酌，惊他羽客作长鸣。此仙不受人间气，分付樵青细火烹。
沁园春·再到期思卜筑
辛弃疾（宋代）

一水西来，千丈晴虹，十里翠屏。喜草堂经岁，重来杜老，斜川好景，不负渊明。老鹤高飞，一枝投宿，长笑蜗牛戴屋行。平章了，待十分佳处，著个茅亭。
青山意气峥嵘。似为我归来妩媚生。解频教花鸟，前歌后舞，更催云水，暮送朝迎。酒圣诗豪，可能无势，我乃而今驾驭卿。清溪上，被山灵却笑，白发归耕。
痛心
晁说之（宋代）

为问谁今有好怀，园林春色不须来。
王孙草向荒城短，驿使梅因战阵回。
但道胡尘迷上苑，不闻汉诏出中台。
痛心一日复一日，何日皇威遍九垓。
瑞鹧鸪 咏红树
俞浚（清代）

露冷江皋万木秋。一林霜叶映南楼。遥疑螮蝀天边落，近似珊瑚海上浮。

贴水波平风日淡，隔山烟净火云流。年年此际深宫里，可有题诗托御沟。
番易施氏重庆堂
陈琏（明代）

高堂重庆寿期颐，四世团栾世所稀。椿树阴浓朝日暖，萱花香细午风微。

扶持老爱鸠为杖，拜舞重看綵作衣。我有双亲思致养，披图转觉思依依。
送季明府赴太平粹
戴复古（宋代）

黄岩号难治，能者治何难。
桃李民心悦，风霜吏胆寒。
公行无不可，私请莫相干。
三尺儿童辈，皆知好长官。
赠章默（并叙）
苏轼（宋代）

章默居士，字志明。
生公侯家，才性高爽，弃家求道，不蓄妻子，与性无累，而父母与兄之丧，贫不能举，以是眷眷性间，不能无求于人。
余深哀其志，既有以少助之，又取其言为诗以赠其行，庶几有哀之者。
章子亲未葬，余生抱羸疾。
朝吟噎邻里，夜泪腐茵席。
前年黑花生，今岁白发出。
身随日月逝，恨与天地毕。
愿求不毛田，亲筑长夜室。
难従王孙裸，未忍夏后{即土}。
五陵多豪士，百万付一掷。
心知义财难，甘就贫友乞。
不辞毛发施，行自丘山积。
此志苟朝遂，夕死真不戚。
誓求无生理，不践有为迹。
弃身尸陀林，乌鸟任狼籍。
东邻花
刘敞（宋代）

卜居非卜邻，适幸邻花发。照曜东轩东，暄然二三月。

露香送清吹，晨艳开繁雪。稚子戏墙根，鸣鸡出林樾。

我来奔羁旅，疑及武陵歇。欲访竟无从，空观对寥寂。

为人懵俗事，邻里多谢绝。独尔可相亲，芬芳未应灭。
春日还郊
王勃（唐代）

闲情兼嘿语，携杖赴岩泉。
草绿萦新带，榆青缀古钱。
鱼床侵岸水，鸟路入山烟。
还题平子赋，花树满春田。
望岳
诸锦（清代）

天开地辟郁鸿濛，作镇河山大小东。绝顶抟风须九万，崇朝出雨遍虚空。

高标衡华嵩恒上，世阅齐秦汉魏雄。南望群峰争络绎，一如江汉识朝宗。
送郑平叔司勋之陕二首 其一
张舜民（宋代）

忆昔垂髫里闬间，披云常睹一峰巑。青衫白发经忧患，珥笔含香最岁寒。

梦寐依稀留北省，家山迤逦近长安。下车已接樱桃会，走马西归趁一盘。
督几先画
曾协（宋代）

北固江山自有余，不分清景到绳枢。
凭君笔底真三昧，幻出云烟入坐隅。
以天坛灵寿杖送莘老
黄庭坚（宋代）

王屋千霜老紫藤，扶公休沐对亲朋。
异时驷马安车去，拄到天坛愿力能。
和萧参议游岳麓八绝
王炎（宋代）

登临须返意须留，目力无边不着愁。
收拾风光归古锦，千岩万壑献清秋。
清水驿丛竹天水赵云余手种一十二茎
柳宗元（唐代）

檐下疏篁十二茎，襄阳从事寄幽情。
只应更使伶伦见，写尽雌雄双凤鸣。
郊庙歌辞。汉宗庙乐舞辞。显仁舞
佚名（唐代）

运极金行谢，天资水德隆。礼神鄜畤馆，布政未央宫。

诘旦备明祀，登歌答茂功。云轩临降久，星俎荐陈丰。

霭霭沉檀雾，锵锵环佩风。荧煌升藻藉，肸蚃转珠栊。

尊祖咸韶备，贻孙书轨同。京坻长有积，宗社享无穷。
和黄循斋送景正辅户曹之夔三首
阳枋（宋代）

浅见论成败，先几烛是非。
端倪还眇眇，勋绩自巍巍。
学僻门常掩，诗枯毫懒挥。
何时住岩下，质问此心微。
山中
韩淲（宋代）

屋前流水水边山，山水中间十载閒。一旦尘埃扑双鬓，薰风吹雨鸟关关。
怀远堂
叶适（宋代）

祖后昔尊御，忠邪初混茫。
诐行扬于庭，直词招自旁。
尽锄新法秽，远拯疲民康。
白头失路者，冠服煇以煌。
尤工抑外家，减官卑轮箱。
累然两孤侄，赋禄上团防。
赐书课熟读，敛衽常敬庄。
盘筵化蒲苋，歌舞讳姬姜。
堂开瞰远野，惟见条山苍。
不知天何意，反掌异存亡。
何人致颠覆，使我同披猖。
胡云半点黑，汴水千里黄。
飘萧离宫殿，零落趁伦荒。
三吴通韦岸，中禁隔龙光。
曾孙更寂寞，泥里弄耕桑。
风掀炊馌灶，雨烂漫晒禾场。
稍复卓墟墅，渐能满囷仓。
旧居重回首，欲指川无梁。
哀哉血腥涴，狐兔久埋藏。
想其屡易主，指说故侯王。
时运从代谢，形神终惨伤。
翁今垂八十，健悍嗔扶将。
句中青玉案，壁上乌丝行。
细抄四檐动，绕看三伏凉。
渚清莲叶晓，露净菊枝芳。
鹤笼翅羽阔，渔艓波浪长。
凛怀南狩日，驴溃非一方。
当由后请命，所以再隆昌。
籲俊虽草莽，象贤本虞唐。
不应妇尧舜，早已坠簪裳，
劝翁善眠食，神道分否藏。
会须诏飞下，洗沐朝建章。
承同安宰惠朱文公祠堂记辄以小诗为谢
陈宓（宋代）

紫阳仙伯昔曾来，陈迹何人恋碧苔。
为爱同安毛令尹，恩勤祠宇奉尊罍。
隆兴书堂自警三十五首
陈淳（宋代）

辅仁贵有益，谨毋友善柔。
良心放则死，胡为乐佚游。
句
尤袤（宋代）

千尺龙鳞蟠桧顶，一番蜩甲长蔬苗。
夜出过利涉门
曾巩（宋代）

红纱笼烛照斜桥，复观翚飞入斗杓。
人在画船犹未睡，满堤明月一溪潮。
县尉林公挽词
叶适（宋代）

恨取一官晚，公人未展衙。
空传读书苦，留与后生夸。
有子联三俊，成名王两家。
会须酬贵骨，野燎报宣麻。
赠墨二首
赵蕃（宋代）

奚李风流远，名家得自贤。
粗能明款识，不暇别中边。
岁计一丸足，痴人连屋悬。
此生能几屐，兹士信超然。
和白乐天二首写怀仍效其体 其二
程俱（宋代）

中台退食每逡巡，不向重华即浮因。岂但语言多少味，亦知才术不如人。

五云华阙通闺籍，万顷烟波掷幽寻。旧游回首成春梦，太息凭谁写寸心。
次韵吴应奎解嘲
陈著（宋代）

两别因循久酿疑，其如老病骨累累。
心铭自勒家庭苦，手绠曾累坎井危。
吠雪有声非我累，仰天无愧要相知。
交情须看寒松柏，傲尽春风桃李时。
送梁先孔之韶州
郑学醇（明代）

君不见五羖大夫未遇时，其妻与之吹扊扅。一朝相秦拓土宇，与名奕奕至今垂。

又不见张仪楚相疑其窃，辛苦还家空视舌。连横计就竟强秦，六国之王皆破灭。

功名富贵彼二子，通塞有时尚如此。古今贤达非一人，谁能早自纡朱紫。

公孙季亦汉名臣，微时牧豕东海滨。六十始就郡国辟，终能拜相封平津。

大器由来多晚成，班班青史垂鸿名。丈夫意气塞宇宙，何须役役趋浮荣。

君今有才年少壮，握瑾怀瑜偏肮脏。功名富贵等浮云，大业千秋惟所望。

公车未许通金马，高适渔樵孟诸野。赋就谁为狗监知，三千牍在时堪写。

担簦此日过韶阳，高歌对酒声琳琅。遂成台接庚关道，北望彤云万里长。
煮茶
晏殊（宋代）

稽山新茗绿如烟，静挈都蓝煮惠泉。
未向人间杀风景，更持醪醑醉花前。
西江月 其十七 韩亨道席上次方孚若韵
郭应祥（宋代）

送我匆匆行色，赖君衮衮名章。德星今夜聚清湘。

岂羡瀛洲方德。

宾醉须教主醉，更长不怕杯长。凤鸣端合在朝阳。

飞诏来从天上。
饱食闲坐
白居易（唐代）

红粒陆浑稻，白鳞伊水鲂。庖童呼我食，饭热鱼鲜香。

箸箸适我呼，匙匙充我肠。八珍与五鼎，无复心思量。

扪腹起盥漱，下阶振衣裳。绕庭行数匝，却上檐下床。

箕踞拥裘坐，半身在日旸.可怜饱暖味，谁肯来同尝。

是岁太和八，兵销时渐康。朝廷重经术，草泽搜贤良。

尧舜求理切，夔龙启沃忙。怀才抱智者，无不走遑遑。

唯此不才叟，顽慵恋洛阳。饱食不出门，闲坐不下堂。

子弟多寂寞，僮仆少精光。衣食虽充给，神意不扬扬。

为尔谋则短，为吾谋甚长。
醉桃源（雪）
谢逸（宋代）

晨光晓色扫檐晶。寒斋蝶梦惊。乱飘鸳瓦细无声。游扬柳丝轻。

书幌冷，竹窗明。柴门只独扃。一尊浊酒为谁倾。梅花相对清。
送李元孟赴湖南漕属
葛立方（宋代）

君忽湘潭去，斜阳催马衔。
将无冲白发，正坐此青衫。
暑雨驱鱼婢，薰风入鲎帆。
南来衡岳雁，引领望书函。
再与何似公伍国开有开探梅
李孙宸（明代）

忆昨探梅梅乍放，芳菲数日竟难支。春疑太早输寒改，花自含情斗后期。

当眼已无迎客朵，别园犹有避人枝。殷勤更订重开日，留得青尊为汝迟。
净妙室为竹院可都正说
释绍昙（宋代）

一尘不立所依亡，脱体灵胆自放光。
巨闢三玄三要语，接人无力下禅床。
青渠追和宋金都壁间韵
洪咨夔（宋代）

短亭放脚小轩渠，从险趋平本一涂。
掌上烟川三百里，蜀都风物似吴都。
邻曲
陆游（宋代）

浊酒聚邻曲，偶来非宿期。
拭盘堆连展，洗酺煮黎祁。
乌牸将新犊，青桑长嫩枝。
丰年多乐事，相劝且伸眉。
同张秘书孟奇夜宿西樵四峰书院
潘益之（明代）

一入名山海宇宽，故人清夜此追欢。閒来杖屦林为藉，兴远烟霞箨是冠。

百道飞泉风更急，满庭残叶夏偏寒。天街月色凉何限，七十峰头枕上看。
闲居
李覯（宋代）

无物可劳情，空郊日闭扃。
雨吟春破碎，贫饮客凋零。
世事重江险，才名一梦醒。
同心祗松柏，见我尚青青。
八月八日发潭州后得绝句四十首
赵蕃（宋代）

午蔼纷纷无奈浓，晚来微敛见山容。
鹅湖旧日经行地，清吹思乘十里松。
灵风观
石韫玉（清代）

蜀山万叠塞杳冥，姒后导江驱六丁。凿开巫峡通东溟，云峰十二张翠屏。

楚王曾此逢娉婷，我今访古征棹停。攀陟危磴高竛竮，山巅丛祠竹柏青。

庑门泡钉熠繁星，中有神人坐明庭。丱妙二八侍玉軿，炉烟袅袅春昼静。

时有幽鸟窥虚棂，空山无人语铎铃。花气醉人午不醒，不㝁久竹生青宁，神鸦迎客颩修翎。

洞房明洁尘不到，灵山草木都含馨。我闻瑶姬生帝廷，左右玉女给使令。

出入风雨走雷霆，太阴贵真自鍊形。岂向浊世侪尹邢，洛川有妃湘有灵。

骚人微辞多不经，曲士妄言亦妄听，朝云暮雨讹千龄。

我欲驰烟向山庭，削除旧迹镌新铭。山灵闻言若首肯，世间绮语空膻腥。
谢詹中美惠五典毓蒙书
陆文圭（元代）

山上有佳木，春风抽新萌。
勿从羊与斧，条叶随敷荣。
山下有流泉，涓涓滴深清。
勿投泥与沙，支派任纵横。
物尔人亦然，习与性俱成。
位可望贤圣，教乃始孩婴。
五典叙千古，一编粹群英。
属辞不厌巧，立义不厌精。
金玉二三子，源委诸老生。
寒灯读未竟，眵眼开双明。
惜哉书晚出，会使世盛行。
价知贵洛纸，报愧乏齐琼。
次韵奉酬觉之
王安石（宋代）

久知乘传入西州，鸡黍从容本不谋。
户外惊尘尺书至，眼中飞浪片帆收。
山林病骨烦三顾，湖海离肠欲万周。
尚有光华贲岑寂，箧中佳句得长留。
至学省作
蔡肇（宋代）

平生扰扰复胶胶，学省重来岁又交。
骑马醉遭宫长骂，读书惭被学生嘲。
何为眷恋米三斗，便可经营宅一茅。
好买江干千个竹，待看烟雨长春梢。
赠吴少卿入山
释净端（宋代）

友人相访入柴关，云水宽闲溪涧寒。莫道山家无可待，老松修竹任君看。
送柴中行出守章贡
危稹（宋代）

力为君王乞得州，补天示了石学心。
人才自係国轻重，吾道亦关公去留。
殿角才辞槐影日，船头便转荻花秋。
竞夸祖账都门外，谁识眉攒杜甫愁。
偈二首 其二
释道闲（宋代）

荡荡无迂曲，明明透古今。晓云笼碧岫，残叶落疏林。

脱体全收放，当堂定浅深。饶君亲荐得，未是我智音。
和邵尧夫韵示儿侄
王洋（宋代）

言贵安徐行贵常，与人平淡勿相伤。
莫贪顺路行时快，到了回相见去长。
克己定知天降福，害人只是自贻殃。
长教言行枢机密，此外虚心不用防。
思归
李刚己（清代）

汾水秋风雁又归，故园东望梦魂飞。尘冠欲挂仍无日，庭树新魂复几围。

水远坐输鸥独往，竹荒不救凤长饥。愁来策马西郊路，一曲劳歌送落晖。
辰溪即事
薛纲（明代）

休轻此邑是遐陬，控制西南据上游。夹岸峰峦如削玉，傍溪楼上似联舟。

蛮云结暝长为雨，沅芷浮香不断流。盘瓠遗风无复见，衣冠文物等中州。
次林见素中丞见寄之韵 其一
王鏊（明代）

山林滋味老尤长，肯羡裴家碎锦坊。却羡云庄千颗玉，炎风五月擘红香。
次韵谢魏公辅二首
方回（元代）

之子如天马，终归十二闲。
相期作名士，不厌坐穷山。
师席抠趋际，亲庭定省间。
鹤仙门户冷，今喜一珠还。
折剑头
白居易（唐代）

拾得折剑头，不知折之由。一握青蛇尾，数寸碧峰头。

疑是斩鲸鲵，不然刺蛟虬。缺落泥土中，委弃无人收。

我有鄙介性，好刚不好柔。勿轻直折剑，犹胜曲全钩。
镜槛
谭莹（清代）

镜槛无人月似冰，落梅依旧影崚嶒。犬声豪甚当关仆，鹤梦恬于退院僧。

故宅未尝经丧乱，素交宁忍问衰兴。田园易主儿孙在，插架何当付羽陵。
主人忽来夹径修篱
邹浩（宋代）

疏篱诘曲巧依山，洞彻柴门气象还。恩释羁留应有日，故先通路指乡关。
村雨
杜甫（唐代）

雨声传两夜，寒事飒高秋。挈带看朱绂，开箱睹黑裘。

世情只益睡，盗贼敢忘忧。松菊新沾洗，茅斋慰远游。
述梦
皎然（唐代）

梦中归见西陵雪，渺渺茫茫行路绝。觉来还在剡东峰，

乡心缭绕愁夜钟。寺北禅冈犹记得，梦归长见山重重。
偶得
赵希迈（宋代）

村邑萧条廨屋低，茆墙缺处补荆篱。
市添人语当墟日，田捲车筒漫种时。
公事偶无封印早，小胥习懒赴衙迟。
闲行摸索街头石，寻得前朝一片碑。
出关二首 其一
梁元柱（明代）

不识南塘路，借问路旁子。答言从此去，桃花红十里。
春日长安客思一首
黄省曾（明代）

白马长安客，黄金帝国台。乡心片月挂，旅阁五云开。

乱乱杨花思，深深芳草杯。如何北回雁，不带锦诗来。
奉上徐中书
褚朝阳（唐代）

中禁仙池越凤凰，池边词客紫薇郎。

既能作颂雄风起，何不时吹兰蕙香。
送房陵倅韦同年二首
王炎（宋代）

德齿皆兄我，曾联淡墨名。
挥犀方晤晤，浮鷁又催行。
今日惟櫜矢，何人更请缨。
战尘犹未息，北望若为情。
献郑给事
杜荀鹤（唐代）

化行邦域二年春，樵唱渔歌日日新。未降诏书酬善政，

不知天泽答何人。秋登岳寺云随步，夜宴江楼月满身。

他日朱门恐难扫，沙堤新筑必无尘。
寄人
朱松（宋代）

西山相对卧寒斋，耿耿思君不满怀。比似持云来寄我，何如君自作云来。
过邕州昆崙关
陈孚（元代）

昨日过大林关，酸烟毒雾山复山。今日过昆崙关，寒泉怒泻声潺潺。

道傍榕树齐如织，千柯万叶岩崖间。怪藤倒悬一百尺，霜雪不剥皮坚顽。

势如蛟螭夭矫下绝壑，驻马侧视不敢攀。老虺忽何来，眼闪电光尾弯弯。

山童惊颤发卓竖，劝我急勒金鞍还。因思狄天使，貔貅夜度摧狂蛮。

上元灯火杳何处，至今野烧痕斓斑。我虽一书生，袖有青丝纶。

誓将报天子，肯避路险艰。邕州南征士三万，铁甲未解寒痌瘝。

我身七尺不能勇，金符正尔羞苍颜。铁鞭一挥出关去，孔雀飞下沧江湾。
金缕曲
朱祖谋（清代）

数点篱头雨。湿年光、如尘似梦，雁声将去。惨结秋阴朦胧月，隐印苔花夕步。

更著袂、清寒如许。莫费乡园丛菊泪，伴孤云、老卧沧江暮，持此意，问鸥鹭。

盈盈一水终无语。尽留连、沙昏石冷，旧盟谁主。试俯清漪窥衰鬓，犹带十年尘土。

剩对立、鵁鶄媚妩。万事一身惟足懒，又支筇、数尽池东树。

鸦阵起，为谁舞。
东湖
李泽民（宋代）

四围图画簇鲜妍，为托尖且汇众川。
蚁运笕泥千嶂满，虹牵堤众两山连。
旌旗耀日鼓鼙壮，冠盖如云罗绮鲜。
才谫冒然兴大役，幸而集事谢群贤。
次韵推官东庵
韦骧（宋代）

紫竹交阴处，微行接小轩。辘轳声在井，薜荔翠依垣。

自有山林趣，何妨鸟雀喧。公馀聊宴坐，方寸得澄源。
己丑正月二日入山中题岩石二首 其一
徐瑞（宋代）

一掬岩下水，不满数寸深。当其伏坎时，已有东注心。
四时宫词 其四
方一夔（宋代）

手撚梅花暗断魂，十年柘馆未承恩。曾催奏曲临妆阁，暂出行香到寝园。

月照金铺关永夜，雪浮银砾耿黄昏。并州剪就钗梁燕，又逐年华作上元。
偈颂一百零四首
释绍昙（宋代）

翳眼药，文武火。
用得亲，煨得过。
翠岩落尽眉毛眼愈明，乳窦烂却皮肤骨将槁。
家丑分明说向谁，握手松根忘汝我。
冷地思量，訚訚而笑。
曾陷迷魂八阵图，梦中尺入夔门道。
兰亭诗二首 其二
王徽之（魏晋）

先师有冥藏，安用羁世罗。未若保冲真，齐契箕山阿。
送宣使蒋槃归寄江西省郎中颜希古 其一 
吴当（元代）

故国雄藩在，清秋使者归。江湖陟险地，舟楫蹈危机。

士壮常思斗，城高屡受围。亦尝修谏草，直欲把天衣。
叔文再用韵赋诗亦复用韵答叔文兼呈伯玉昆仲
赵蕃（宋代）

杜陵心喜归茅宇，无复长安叹今雨。
事虽聊向朱阮论，身盖自与稷契许。
胡为流落不称意，长铗貂裘遍南土。
我尝细把遗诗读，大半悲伤闻战鼓。
徒空至德至大历，田车竟绝维庚午。
区区清{酊丁换栗}与肥羊，何似松根茯苓煮。
是翁独破念吾庐，太息明光谁避暑。
诗穷如是仅得名，欲作诗人宁易语。
要呼同志共讨论，客里那知酒家妪。
便从瓮侧觅茂世，谁复尊中似文举。
共将嶮韵搜崛奇，要逼蛟龙起飞舞。
梁国惠康公主挽歌词二首 其一
羊士谔（唐代）

汤沐成陈迹，山林遂寂寥。鹊飞应织素，凤起独吹箫。

玉殿中参罢，云軿上汉遥。皇情非不极，空辍未央朝。
题三峡堂
郭明复（宋代）

三峡堂前五月风，吴樯蜀柁古来通。
山如肺附重相掩，水似环连去不穷。
跃马孤城怜倔强，卧龙八阵想英雄。
凭阑千载兴亡事，何异邯郸一枕中。
和令狐相公寄刘郎中兼见示长句
白居易（唐代）

日月天衢仰面看，尚淹池凤滞台鸾。碧幢千里空移镇，

赤笔三年未转官。别后纵吟终少兴，病来虽饮不多欢。

酒军诗敌如相遇，临老犹能一据鞍。
归龙门
程自修（金朝）

来往空书劄，行藏但布衣。直为知已用，可惜转头非。

岁月百忧集，江山一笑归。祢生狂到死，君子要知几。
柳梢青（西湖）
张鎡（宋代）

千丈风漪。霁光明处，花柳高低。箫鼓声中，宝钗遥认，兰棹交驰。

箫呆觑着帘儿。不好价、伊家怎知。便是重来，真情厮向，难似当时。
即事六绝
邓深（宋代）

旧年不雪新年雪，今日非春明日春。
滕六勾芒真劣相，寒温相语作比邻。
横江词六首
李白（唐代）

人道横江好，侬道横江恶。
一风三日吹倒山，白浪高于瓦官阁。

三潮南去过浔阳，牛渚由来险马当。
横江欲渡风波恶，一水牵愁万里长。

横江西望阻西秦，汉水东连扬子津。
白浪如山那可渡，狂风愁杀峭帆人。

三神来过恶风回，浪打天门石壁开。
浙江八月何如此？涛似连山喷雪来。

横江馆前津吏迎，向余东指三云生。
郎今欲渡缘何事？如此风波不可行。

月晕天风雾不开，三鲸东蹙百川回。
惊波一起三山动，公无渡河归去来。
传子乞诗寿令岳鹄山黄翁号湖隐
符锡（明代）

野屋春风吹白袍，仙翁若在醉陶陶。衣冠家乘传双井，弧矢宾筵届二毛。

市隐却输湖隐辟，鹄峰争与岱峰高。等闲卫子臻诗祝，清润还看映綵毫。
句
王过（宋代）

危亭北据水南流，槛外频来海上舟。
四宾主 宾中宾
释正觉（宋代）

平生心事结眉头，满面风埃鬓已秋。大底出门无伎术，奈何今日路贫愁。
登岱同伊仲平徐梧生榕生兄弟 其三
陈宝琛（清代）

岳德在雄厚，后山峭且幽。得泉石华活，触石松枝蟉。

冠岩结精庐，盘磴承岑楼。上有万古峡，滃然不断流。

云液可𤻲饥，岚光能养眸。亭午不知暑，伏中疑已秋。

东转益胜绝，留之期后游。
书平泉草木记后二首
文同（宋代）

公岂不聪明，嗜好乃如此。
若非以私饵，是物安至止。
彼致者何人，定非端洁士。
草木固为尘，丑名终未已。
读裕之弟诗藁有莺声柳巷深之句漫题三诗其后 其一
敏之（金朝）

阿翁醉语戏儿痴，说著蝉诗也道奇。吴下阿蒙非向日，新篇争遣九泉知。
雪中望溪，寄族侄五星
李宪噩（清代）

埽径眺溪雪，雪中亭子孤。暝烟几家静，高鸟一枝枯。

水冻痕犹别，桥平迹尚无。由来冷味合，此兴未能俱。
临江仙（西湖）
孙居敬（宋代）

触事老来情绪懒，西湖债未曾还。试呼小艇访孤山。昔年鸥鹤侣，总笑鬓斓斑。

仙去坡翁山耐久，烟霏空翠凭阑。日斜尚觉酒肠宽。水云天共色，欸乃一声间。
拟古诗二十首 其十 拟迢迢牵牛星
弘历（清代）

人间有别离，天上岂独无。亿万百千岁，汉女怀星夫。

渡河非不百，天度不可踰。跂彼七夕临，永思终莫摅。

促晓恨天鸡，失林拟夜乌。
念奴娇 题诸子良嘉杲枣花帘学拍图
黄燮清（清代）

仙乎萧史，在湘纹影里，呼之欲出。一树花阴清盖户，筛碎半窗凉月。

紫粉徐飘，红牙细按，风过檐铃叶。隔墙声度，画楼残梦难觅。

我欲远跨蟾蜍，琼箫飞弄，吹破秋云碧。去问广寒新乐府，洗尽人间筝笛。

玉宇天高，银河水迥，未许星槎入。冰弦独语，古音空自怜惜。
甲子初春即事六首 其五
杨万里（宋代）

骤暖如初夏，通身退裌衣。只言寒已去，却等五更归。
发安溪至青田戎事急不得留有感
刘基（明代）

鶪鸣戒晨装，挂席日尚早。风乱沙上云，雨昏江中岛。

士生从王事，薄质非所宝。但惧筋力微，任重躜远道。

昔迈园柳青，今来江枫老。豺狼互灭没，忧虞何时了。

朝原思眷令，夜船梦萱草。寸步隔河山，惄焉伤怀抱。
寄李资道
樊阜（明代）

素履屏外欲，栖栖向故园。泛览古载籍，试参元化根。

既逃齿牙古，得失俱忘言。好雨溪上至，高槐禽语喧。

兹时畅神虑，山光满前轩。
夏日田家四首 其三
张名由（明代）

蓐食茅茨下，鸣鸡尚萧萧。褰衣涉远道，负耒正逍遥。

种豆不成顷，阴曀不终朝。飘忽风雨至，归农趣危桥。

其雨复其雨，豆稀草葽葽。丛林戴胜降，女桑多长条。
杨谨仲和顷者三诗见贻复次韵六首
赵蕃（宋代）

去年才一识，何意复兹行。
隐墅全依郭，幽居亦占名。
万金真国士，十室漫乡评。
汉制谁绵蕝，且徵齐鲁生。
伯时往河东戏与廉夫分韵道相思之意三首 其三
傅察（宋代）

之子何磊落，本是青云才。委翅蓬蒿下，黧面垂䯱䰄。

卜邻与我蓬，肝胆向人开。酒酣遗世累，谑浪绝嫌猜。

西风换烦燠，四野无纤埃。方当共临眺，公兮胡不来。
和放翁社日四首·社酒
方岳（宋代）

春风泼醅瓮，夜雨鸣糟床。
相呼荐蠲洁，洗盏方敢尝。
不辞酩酊红，所愿{左禾右罢}稏黄。
家家饭牛肥，岁岁浮蛆香。
游泗州龟山寺
陈璧（清代）

龟山寺里访遗尘，铁佛苔封丈六身。
追蠡有铭稽甲子，支祈无害念庚辰。
渡淮独鸟斜斜日，送客飞花渺渺春。
暂倚高风一回首，白云如海正愁人。
六月七日夜起坐殿庑取凉
范成大（宋代）

畏暑中夜起，出门月露清。
晶荧卧银汉，错落低玉绳。
网户闭妙香，石楼栖古灯。
风从何处来？殿阁微凉生。
桂旗俨不动，藻井生上征。
榱楣共突兀，鬼物相枝撑。
彭觥铁拄杖，磔磔栖燕惊。
俗人岂解事，鼻息春雷鸣。
大星送晓来，四窗炯微明。
颢气澡肌骨，栩栩两腋轻。
乘风欲归去，骖鸾羾青冥。
郤恐方平知，浪得狡狯名。
河上
华镇（宋代）

沙头两两飞归雁，水面茸茸长绿蒲。知是人间好时节，不妨河上弄泥涂。
寄东都分司白宾客
姚合（唐代）

阙下高眠过十旬，南宫印绶乞离身。诗中得意应千首，

海内嫌离只一人。宾客分司真是隐，山泉绕宅岂辞贫。

竹斋晚起多无事，唯到龙门寺里频。
冬至日雪二首 其二
李纲（宋代）

端木飞花片片匀，天风不动玉成尘。葭灰有意迎新律，梅蕊多情漏早春。

更觉西山饶爽气，不妨东阁会嘉宾。十年不见浑如梦，休怪儿童笑语频。
送宪使蔡公督晋学政十二解 其二
皇甫汸（明代）

剧矣兹邦，艰哉惟守。汉简二千，虞稽三九。绩以政成，官由德懋。

宠以缇辎，华以章绶。
解钱徵君自嘲以入贺长至故 其三
孙继皋（明代）

含元殿下五云新，观阙中天日月亲。圣主可知能得士，巢由今已共称臣。
卜算子·干禄已无心
马钰（金朝）

干禄已无心，唯应三清举。钟吕天差作试官，取舍非诗赋。考校实修持，功行三千数。相应希夷得自然，名录神仙簿。
赐游东苑诗
杨荣（明代）

圣皇嗣宝历，日表龙凤姿。典章率由旧，制度仰成规。

万方囿神化，四海乐雍熙。维时属秋序，暑退生凉飔。

万几既馀閒，行乐适在兹。从容召儒臣，内苑同游嬉。

峨峨黄金殿，璀璨白玉墀。廊庑郁周回，金碧光陆离。

岧峣珊瑚石，瑶草间琼枝。玉虹出西山，泉脉何逶迤。

引流入东苑，滉漾涵方池。苍龙忽蜿蜒，吐水一何奇。

飞流溅碧空，爪甲何淋漓。形态本天成，雕琢宁用施。

异石既磊落，奇葩自葳蕤。蓬岛非可儗，天宫信能移。

少前造幽境，似与林壑期。草径自森邃，蔬畦亦纷披。

殿宇靡华饰，俭朴同茅茨。伐材为曲槛，编竹成疏篱。

小桥横碧流，短亭瞰清漪。游鱼时出跃，花木向朝曦。

致斋诚得所，燕息允相宜。翠华此临幸，凤盖簇鸾旗。

圣情欢未极，锡宴荷恩私。雕盘列珍馔，内酝浮金卮。

既醉增感激，愈觉心神怡。赐赉何骈蕃，交错粲相辉。

金币杂香环，玉钩系青丝。愚臣本微陋，忝遭圣主知。

顾兹益怀惧，於国何所裨。经邦乏嘉猷，辅理宁有为。

叨陪鼎鼐间，讵免窃禄讥。夙夜弗遑暇，竭力效驱驰。

倾心向太阳，如彼藿与葵。海岳高且深，涓埃岂能资。

但当祝圣寿，垂拱朝四夷。岁岁悉丰稔，民物益蕃滋。

此生亦何幸，际兹尧舜时。拜稽颂皇仁，愿继南薰诗。
宿太平宫
苏舜钦（宋代）

驱车长道久尘劳，一宿清宫醒骨毛。古桧有风天自籁，石坛多露鹤争嗥。

星河耿耿秋还迥，栖观澄澄夜更高。吟对疏钟俗机尽，已疑身世属仙曹。
上西垣舍人
王安石（宋代）

共说才高世所珍，诸贤谁敢望光尘。
讨论润色今为美，学问文章老更醇。
赋拟相如真复似，诗看子建的应亲。
仍闻悟主言多直，许史家儿往往嗔。
赠翁运干
陈郁（宋代）

春阳和且澄，榆烟袅新燧。
兹晨适解后，万象献妩媚。
悠哉高堂适，轩冕莫能累。
颇珍湖海游，渐摩仁与义。
因之玄思清，笔力挽春意，
适生匪得朋，一欣何所寄。
相期风花城，年年同健醉。
病赤目从薛山甫借荷叶巾
许及之（宋代）

赤目朝来势转加，病身观妄有生涯。火平文武宽心地，酒远圣贤疏肺家。

虚白已能生暗室，空青不用点昏花。小冠预拟更名字，借与团圆藕叶纱。
望海潮 送顾漱玉入雍
陆楫（明代）

江帆飞雨，汀莎没雁，玉人方上皇州。酒泛霞觞，潮生烟浦，那堪泪洒苹洲。

云树两悠悠。蓬窗迷岸草，一任夷犹。羡尔词源、倒倾三峡楚天秋。

清时肯卧林丘。看诗题杏苑，名彻宸旒。朔月关心，燕风扑面，谁云悔觅封侯。

壮志奋吴钩。故园芳草合，鱼鸟含愁。何日京尘夜酤，清醑泻床头。
寄居为诸学职庆寿致语口号
史浩（宋代）

朝来太史上宸廷，为说东鄞集寿星。已把湖山供笑乐，更催歌寿看娉婷。

蓝田有玉应千岁，韦室专门祇六经。接武定应成福禄，介眉何惜醉修龄。
齐天乐 素心兰，和敦甫韵
易顺鼎（清代）

湘天万古飞明月，珠光照来波路。影外论交，香中写意，曾共灵路心许。

藏愁不住。已销尽幽春，一痕犹露。却笑人间，千红冷暖甚情趣。

乾坤几分清气，算无芳占得，全染襟素。恩怨都平，悲欢总澹，花国自成朝暮。

仙禅合处。是空色同修，玉昙琼树。夜蹋鱼云，来听瑶瑟语。
送潘星北参戎之高凉因怀高文斗喻耕三
释今无（明代）

世雄廉正擢应频，三十登坛识冠军。铜柱弯弓无杀气，东瓯横海有功勋。

心存仁术悬神剑，道慕金仙爱白云。杯酒玉堂多友兴，磬声忆我独离群。
传言玉女 雪夜，为邻女催妆
董元恺（清代）

春晕微红，消得绣帘微雪。殷勤青女，绾同心双结。

吴盐轻撒，咏青风情亲切。纱笼对引，碎琼铺设。

说嫁心惊，镇日妆台痴绝。娇嗔阿母，夫婿尤怜惜。

小捉养娘，私向窗前低说。玉郎莫见，簸钱时节。
和绵州于中丞登越王楼作
李邺（五代）

长听巴西事，看图胜所闻。
江楼明返照，雪岭乱晴云。
景象诗情在，幽奇笔迹分。
使君徒说好，不只怨离群。
怀丘秋官时雍
童轩（明代）

黄甲题名姓，刑曹列缙绅。律身清似玉，持法蔼如云。

白也诗无敌，羲之字有神。别来成间阔，几度仰清尘。
法云篇送芜上人访吴楚真僧
谢榛（明代）

法云不断随高踪，洗钵寒潭悟毒龙。千岁枯藤四海杖，半山古寺五更钟。

野店馀斋饲饥鸟，参禅直上匡庐峰。才尽三吴又经楚，衰草园陵不吊古。

暂寄人间未坏身，独入风林伏啸虎。夜逢老衲说楞严，门掩篝灯正秋雨。
浣溪沙（次韵向芗林）
王庭（宋代）

九里香风动地来。寻香空绕百千回。错惊秋色上崔嵬。

谁识芗林三昧手，能令花落又花开。返魂元学岭头梅。
寄吴山人
释法辉（宋代）

夜召山翁酌，花间聊抚琴。
酒香来竹外，古意入云深。
月色临诸水，溪光射远岑。
拟教尘土客，对此涤烦襟。
庚申七月自桂归资寿作
李曾伯（宋代）

三载烟岚在岭陬，几番清梦到松楸。
每怜老子身关塞，长忆童时某水丘。
今得归来访渔隐，不妨高卧老菟裘。
据鞍矍铄成何事，徒愧平生马少游。
偈颂一一二首 其八十七
释清远（宋代）

出门便是草，闲杀龙门老。北去礼文殊，南来登五老。

鬓发已苍礼，言归恨不早。独立秋风前，相思望江岛。

好，好，不用更寻讨。
题如存亭壁 其二
王十朋（宋代）

年来游宦远松楸，越雪吴霜带满头。乞得祠宫养衰病，白岩香火共僧修。
除夕有感
李开先（明代）

少年不觉岁时迁，老景偏于除夜怜。
前此宵分为次日，今番坐久是新年。
雪中偏觉梅花艳，灯下频将竹叶传。
不荷湔除多罪谴，当朝侍从久归田。
观国朝故事 其二
王十朋（宋代）

昔在康定初，元昊叛西陲。朝廷起韩范，节制阃外师。

二公人中龙，材略超等夷。匈中百万兵，对面千里机。

不比大老子，而令虏能欺。深期复灵夏，重勒燕然碑。

军中果兴谣，西贼心胆隳。逆节遂称臣，战士解甲归。

社稷安泰山，四海绝疮痍。堂堂宁复有，为作思贤诗。
和张二十五春日见寄五首
范祖禹（宋代）

绰约花无语，间关鸟自吟。
及时须赏玩，风雨不能禁。
送春官彭景武奉命之湖广便道省亲分韵得庆字以明朝拜家庆须着老莱衣为韵
王缜（明代）

乌云飞，鱼川咏，万物各从类适性。何况父母骨肉恩，荣归拜舞称家庆。

春官彭君自出门，便隔庭帏旷温清。寸草春晖日夜心，宣通喜得将王命。

衡岳天低旆拂星，洞庭波阔人悬镜。了却公家一事无，笑指庐山理归榜。

登堂再拜亲意欢，翩鵻不用重题咏。
道祖访赵太宾旧居惜其荒毁慨然赋诗有怀贤念往之深意次韵
吕陶（宋代）

经济书成秘府收，依然蓬荜在岩丘。凄凉往事慵开卷，想像高风合倚楼。

山色无言终日见，泉声有恨为谁留。怀贤访古閒中味，宜与诗人作胜游。
僧传古踊雾出波龙图歌
柳贯（元代）

叶公好龙致真龙，精气所感无不通。僧中刘累有传古，夜梦捷入骊龙宫。

阳晖焰焰阴魄动，左右给侍皆鱼虫。探珠不得逢彼怒，轰然鼓鬣兴雷风。

潜窥窃识领其妙，写之万楮将无同。目睛数月才一点，波浪咫尺如层空。

乘云执镜麾电母，跨海献宝招河宗。刘尝善豢古善画，得意忘象象乃工。

为龙为画了不识，有顷噀水投长虹。龙乎龙乎德正中，超忽变化天为功。

绛宫帝子秉节从，九渊唤起赤鲩公，永奠鳌极开鸿濛。
三月七日登龙尾山寺
冯子翼（金朝）

古寺寻龙尾，山城送马蹄。花浓香腽肭，泉莹冷玻璃。

寒食春无几，催归日欲西。春风吹病眼，烟树远凄迷。
早发驼驼堋
史旭（金朝）

郎君坐马臂彫弧，手撚一双金仆姑。毕竟太平何处用，只堪妆点早行图。
谒越公墓
史弥大（宋代）

满眼松楸护石茔，此来倍觉暗伤情。
烟云深处眠翁仲，俎豆香伤荐特牲。
一寺近回溪水曲，万山青向墓门横。
杨花无限萦春思，送我轻舟十里程。
玉峰园避暑
文同（宋代）

伏日当饮酒，南城会群贤。
开樽荫碧树，移席临清泉。
浩意脱尘土，高怀錾云烟。
早归休信俗，须待月娟娟。
祭告南岳杂诗 其七
高珩（明代）

南岳云中尽，东流海上忙。他年图画里，著我在潇湘。
荔枝 其一
刘攽（宋代）

南州积炎德，嘉树凌冬绿。薰风海上来，丹荔逾夏熟。

煌煌锦绣林，亭亭翡翠屋。鹊头烂晨霞，天酒莹寒玉。

流声感中华，采掇如不足。开元百马死，汉堠五里促。

君王玉食间，此荐知不辱。迨今糟粕馀，犹足惊凡目。

忆初成上林，四方会奇木。使臣得安榴，天马来首蓿。

拔芽自幽遐，托地幸渗漉。我欲咎真宰，喟兹限荒服。

将非名实雄，百果为羞缩。区区化工意，聊尔存众族。
同刘贡甫学士登石鼓合江亭一首
张舜民（宋代）

乘兴俄成石鼓游，可堪摇落楚江秋。
岩中名字今何在，亭下潇湘古亦愁。
万里再惊金马客，一家重上木兰舟。
却令二水知人意，合势相邀向北流。
次韵翟元卿
陈造（宋代）

君是儒冠秀，源流况父兄。
文堪一战霸，气欲五郎卿。
与世甘多遻，谋生迄未成。
其谁为推挽，小试合承明。
哭母大祥
文天祥（宋代）

前年惠州哭母敛，去年邳州哭母期。
今年飘泊在何处，燕山狱里菊花时。
哀哀黄花如昨日，两度星周俄箭疾。
人间送死一大事，生儿富贵不得力。
只今谁人守坟墓，零落瘴乡一堆土。
大儿狼狈勿复道，下有二儿并二女。
一儿一女亦在燕，佛庐设供捐金钱。
一儿一女家下祭，病脱麻衣日晏眠。
夜来好梦归故国，忽然海上见颜色。
一声鸡泪满床，化为清血衣裳湿。
当年嫠纬意谓何，亲曾抚我夜枕戈。
古来全忠不全孝，世事至此甘滂沱。
夫人开国分齐魏，生荣死哀送天地。
悠悠国破与家亡，平生无憾惟此事。
二郎已作门户谋，江南葬母麦满舟。
不知何日归兄骨，狐死犹应正首丘。
己亥十月送成父弟絜两户幼累归玉山五首
赵蕃（宋代）

造物知君时欲进，江山佳处遣频回。
霜风日夜摧摇落，面目端须见本来。
寄汉阳守王中甫
刘克庄（宋代）

自辞莫府径归耕，同舍分携阙寄声。
帐下飞书空有草，军中上寄独无名。
山深仆不闻时事，塞近君应得虏情。
闻道汉东堪卧治，讯来依旧说招兵。
与述古自有美堂乘月夜归
苏轼（宋代）

娟娟云月稍侵轩，潋潋星河半隐山。
鱼钥未收清夜永，凤箫犹在翠微间。
凄风瑟缩经纟玄柱，香雾凄迷着髻鬟。
共喜使君能鼓乐，万人争看火城还。
上陆盐生辰五首
黄公度（宋代）

名家诗礼有诸郎，飞入南宫鸿雁行。
不向人前称阀阅，要须仙桂五枝芳。
石林
周文璞（宋代）

苍苍一林石，零散少存者。
分携多子孙，不胜落田野。
虚堂有天多，乃在绝壁下。
存者宁非真，散者亦已假。
相君久藏山，远客初击马。
幽玩埋莓苔，孤嘀坐梧槚。
方咏兹游清，未敢泥风雅。
为贡乐亭题缪谷瑛画菊册
夏孙桐（清代）

缪子吾乡秀，画菊号能手。侔揣穷色相，钩勒兼正负。

舒萼辨攒点，拖瓣理丝绺。密或团晶毬，疏或翔丹绶。

劲或针矗松，柔或线垂柳。绚采霞锦蒸，渲黛古泽黝。

时复效白描，疏枝伴瓶缶。变态写霜姿，浓淡无不有。

自矜专家擅，时舆腾众口。吾独附诤议，貌是神则否。

此花如逸士，论格宜尚友。灵均渊明辈，方可作侪耦。

粉红骇绿中，何从辨牝牡。农坛咋访秋，列盎欲成阜。

斗奇集众艳，各自尊享帚。孤芳失本色，未敢俗见狃。

缅怀牧山翁，落墨何朴厚。其次潘苇间，潇洒绝尘垢。

为此花写照，庶几非矫揉。今人誇纵笔，粗服杂蓬首。

唐突东篱客，如伧父酗酒。吾宁取缪子，犹能绳尺守。

夔盦喜画松，肃肃风生牖。请配以寒葩，气韵定深眑。

掩映三径间，静趣令人寿。会当洗凡笔，俯视众培塿。
题半山寺壁二首
王安石（宋代）

寒时暖处坐，热时凉处行。
众生不异佛，佛即是众生。
答崔象之见谢之作
韩维（宋代）

阴风吹沙走长衢，方驾往过君之庐。
主人好事乐间尚，揖之谓之非俗儒。
欣然开馆扫尘榻，语论清简发不虚。
投冠释带聊自放，安用俗礼空囚拘。
分朋四座斗巧奕，聊以胜负为欢娱。
呼儿稍稍出珍玩，瘿器礧砢承枯株。
持竿拂壁似有重，最后乃挂双海图。
云昔武皇恃威壮，驱石塞海怪可吁。
鞭笞鬼神各就事，簸弄旗帜翻以舒。
鱼龙惊逃波浪恶，左右出没扬牙须。
但怜物类颇幽怪，画手安辨曹与吴。
北轩却下步小径，竹深桂静何萦纡。
之来方冬气凛冽，已爱翠色侵衣裾。
即看春风撼芽甲，定见红紫相欹扶。
乘间取醉更何适，主人勿遽嫌喧呼。
秋日荅常心吾中丞寄问二首 其一
于慎行（明代）

别后渺愁予，秋来得报书。未过衡渚雁，早下武昌鱼。

天地方多难，江湖有索居。间踪休更问，头白侣樵渔。
欧阳修传(节选)
脱脱等 撰（元代）

欧阳修，字永叔，庐陵人。四岁而孤，母郑，亲诲之学，家贫，至以荻画地学书。举进士，调西京推官。始从尹洙游，为古文，议论当世事，迭相师友，与梅尧臣游，为歌诗相倡和，遂以文章名冠天下。入朝，为馆阁校勘。

范仲淹以言事贬，在廷多论救，司谏高若讷独以为当黜。修贻书责之，谓其不复知人间有羞耻事。若讷上其书，坐贬夷陵令，稍徙乾德令、武成节度判官。久之，复校勘，进集贤校理。庆历三年，知谏院。时仁宗更用大臣，杜衍、富弼、韩琦、范仲淹皆在位，增谏官员，用天下名士，修首在选中。每进见，帝延问执政，咨所宜行。既多所张弛，小人翕翕不便。修虑善人必不胜，数为帝分别言之。初，范仲淹之贬饶州也，修与尹洙、余靖皆以直仲淹见逐，目之曰“党人”。自是，朋党之论起，修乃为《朋党论》以进。其略曰：“君子以同道为朋，小人以同利为朋，此自然之理也。故为君但当退小人之伪朋，用君子之真朋，则天下治矣。”

修论事切直，人视之如仇，帝独奖其敢言，面赐立品服。会保州兵乱，以为龙图阁直学士、河北都转运使。陛辞，帝曰：“勿为久留计，有所欲言，言之。”对曰：“臣在谏职得论事，今越职而言，罪也。”帝曰：“第言之，毋以中外为间。”

方是时，杜衍等相继以党议罢去，修慨然上疏曰：“杜衍、韩琦、范仲淹、富弼，天下皆知其有可用之贤。正士在朝，群邪所忌，谋臣不用，敌国之福也。今此四人一旦罢去，而使群邪相贺于内，四夷相贺于外，臣为朝廷惜之。”于是邪党益忌修，因其孤甥张氏狱傅致以罪，左迁知制诰、知滁州。居二年，徙扬州、颍州。复学士，留守南京。小人畏修复用，有诈为修奏，乞澄汰内侍为奸利者。其群皆怨怒，谮之，出知同州，帝纳吴充言而止。迁翰林学士，俾修《唐书》。

熙宁四年，以太子少师致仕。五年，卒，赠太子太师，谥曰文忠。修始在滁州，号醉翁，晚更号六一居士。
句
钱惟演（宋代）

云容忽变千峰险，草色相沿百带长。
投宿山家 其一
区大枢（明代）

荒山行役晚，傍岭宿孤村。篱落人家少，溪塘暮雨繁。

牛羊归故径，蓑笠散春原。独坐明灯里，寥寥谁与言。
次韵几圣见贻二首 其一
周紫芝（宋代）

梅花雪后有残枝，留与幽人照夕晖。已借水光浮净几，更将山翠染春衣。

回中漫叟移舟去，月下渊明种豆归。知我短坡无客到，肯携长麈为翁挥。
烹茶鹤避烟
林希逸（宋代）

隔竹敲茶臼，禅房汲井烹。山僧吹火急，野鹤避烟行。

入鼎龙团碎，当窗蚓窍鸣。紫云飞不断，白鸟去边明。

云舍飘犹湿，风巢远更惊。通灵数椀后，骑汝访蓬瀛。
端午贴子词·皇帝阁六首
周麟之（宋代）

碧琳宫殿昼翻书，时见龙鸾落宝跗。
一念清非能却暑，不须更展北风图。
路旁秋麦颇少切切有怀因示直𨽻官
弘历（清代）

去岁愁霖未涸泥，延缘秋麦误耕犁。连阡那见青葱满，入夏安期须穗低。

纵复截漕难遍及，敢蕲解泽慰群徯。青郊馀润春畬利，好劝乘时举趾齐。
寄北觉隆上人
石珝（明代）

水北多僧寺，生公院最幽。
地高平受月，林密静宜秋。
梵语中天应，钟声下界浮。
文园多病客，回首欲淹留。
诗
陈琳（魏晋）

轗轲固宜然。卑陋何所羞。
援兹自抑慰。研精于道腴。
梁溪欸乃歌七首 其二
赵继光（清代）

右军宅作空王宅，眼底沧桑如是观。剩有多情永和月，夜深还照墨池寒。
求凤曲
刘克庄（宋代）

古有轻生士，今无起死医。
可怜茂陵渴，犹画远山眉。
己未冬至分宜道阻雨今岁冬至新喻道中亦雨
彭汝砺（宋代）

去年冬至入分宜，雨雪思亲泪亦垂。今日载驰新喻道，大都浑似去年时。
偈颂三十八首
释如净（宋代）

黄金殿上一转语，烜爀红轮照万方，
草木丛林成正觉，砖头瓦砾放毫光。
菩萨蛮 题桃柳扇面
叶璧华（清代）

玉骢不系垂杨柳。柳绿摇漾春如线。小鸟羡高枝。双飞不忍离。

如条风似剪。触处思人面。酝酿荷长天。春光若个怜。
重阳赐燕
唐锦（明代）

鹄立仙班晓露寒，燕传天语下云端。糕联红玉炊新枣，酒泛黄封出大官。

九奏凤韶声隐隐，双开雉尾影团团。小臣何幸沾恩宠，默倚西风愧素餐。
赠别高则山王叔浩 其二
徐瑞（宋代）

孤洲兰蕊春风晚，老树丝苓夜雨寒。何日抱琴重过我，焚香煮茗听君弹。
磺溪三高士诗 其二 画工蔡推庆
陈肇兴（清代）

海外数画笔，蔡君推第一。如何断三餐，不受千金值。

睥睨视公卿，风尘谢物色。自非逢高人，不肯留真迹。

传闻大风雨，山林昼昏黑；只身走荒崖，性命了不惜。

乃知画入神，妙不关笔墨。大造具化工，眼前取自得。

丘壑罗心胸，云水荡魂魄。半颠半迂间，此意谁能测！
浣溪沙（清明）
朱淑真（宋代）

春巷夭桃吐绛英。春衣初试薄罗轻。风和烟暖燕巢成。

小院湘帘闲不卷，曲房朱户闷长扃。恼人光景又清明。
句 其四
卢襄（宋代）

恍疑水底长流月，冷觉天围不剩秋。
送傅守归
刘宰（宋代）

仕至二千石，富贵有足乐。
官为谏大夫，亦足究所学。
兰阶擢珠树，金闰聊棣萼。
何妨赤松游，不负黄石约。
拨棹歌 其四
德诚（唐代）

一叶虚舟一副竿，了然无事坐烟滩。忘得丧，任悲欢，却教人唤有多端。
暇日约诸友生饭于石泉以讲居贫之策枢密富丈欣然肯顾宾至者七人次方德顺和贫士韵人赋一章 其七 子立
李弥逊（宋代）

枢君有美子，酷爱柳柳州。作诗陋元白，欲拟晋魏俦。

情知鸾凤陋，不宿燕雀流。简编正在目，冠冕奚足忧。

传家一经力，造物行见酬。江蓠与辟芷，终当荐灵修。
再用韵呈林子长
虞俦（宋代）

痴儿谁识坐谈高，抚字年来亦漫劳。
簿领何妨聊尔耳，湖山正是属吾曹。
百年心事空三叹，五马人生却二毛。
欲作报章还自笑，郊寒宁解敌韩豪。
题画
超源（清代）

溪口有亭，岩边有屋。不见人归，空留云宿。
约潘丈及小喻登楼玉台观木香酴醾
陈宓（宋代）

暮年无事挂胸怀，只为酴醾筑此台。
恰似唐朝元会日，露翻珠翠六宫来。
寄彦文仲长
程俱（宋代）

踵息华光信绝尘，黄芽白雪镇长新。仙翁抱朴仍宗好，好趁丹台八伯人。
洞明轩
白玉蟾（宋代）

夜坐幽堂听玉泉，松号风吼不成眠。
蒲团里面真消息，猿叫千山月正圆。
句
虞刚简（唐代）

天上人间元一气，如何倾刻烂樵柯。
牛头山留别 其二
宋思仁（清代）

百年身世欲何之，转瞬光阴那肯迟。忠孝与君当共勉，敬侯有墓路人知。
平生
张耒（宋代）

平生壮节终难变，投老浮名信所遭。
要路争先宁遽福，从来率野屈吾曹。
从俞少孟觅橘
赵蕃（宋代）

忆昔为农近石田，年年为橘走霜天。
大逾三寸曾何直，裁得开元斗米钱。
题山桥十首
王柏（宋代）

吹尽尘襟亦快哉，心期千古一时开。
清风满峡谁收拾，即此清风播后来。
和赵茂州即事六首
郭印（宋代）

千岩万壑最幽深，玉垒西边古茂林。
仕宦不妨真大隐，风流无伴只孤斟。
多情竹色朝侵几，适意松声夜入琴。
莫道使君无一事，每劳幽思发清吟。
芍药初生
杨万里（宋代）

芍药新移种，红拳餐万雏。
看来已可爱，未问有花无。
潮
吴融（唐代）

暮去朝来无定期，桑田长被此声移。

蓬莱若探人间事，一日还应两度知。
和张敏叔祠部压云轩韵
朱谷（宋代）

行行身渐高，长袖掠花梢。
一线道萦鸟，千年居等巢。
地岩金襯步，天近玉分庖。
抚掌栖松鹤，惊飞雪点郊。
咏雪联句
谢道韫（魏晋）

白雪纷纷何所似。撒盐空中差可拟。未若柳絮因风起。
伯起善用强韵往复愈工再和五首 其五
王寂（南北朝）

乡关烟水三千里，客舍星霜一再周。臣子爱君无远近，斗牛箕野望神州。
送喻迪孺赴召
郭印（宋代）

志士居环堵，常怀天下忧。
而况立王朝，为国当远谋。
中原乱戎马，骚扰十三秋。
宫阙翳草莽，井邑成墟丘。
先生身补外，兴言泪长流。
满腹贮经纶，寸丝殊未抽。
篇章泄幽愤，山云为之愁。
遂令寰海间，望治空悠悠。
诏旨忽旁招，喜气扶仙舟。
风涛照孤忠，轩陛需嘉猷。
屈指在廷彦，如公实罕俦。
片言傥遇合，男儿志愿酬。
方今艰难际，皇祚若缀斿。
百蠹尽扫除，群黎自歌讴。
古来柔远人，莫先政事修。
要当效甫申，岂但为枚邹。
高堂有甲兵，千里归坐筹。
赞成中兴功，踵迹商与周。
李参政生日
魏了翁（宋代）

才记官来早去官，行人惊说路艰难。
行藏用舍何关我，时把尼渊出处看。
感怀
方岳（宋代）

非干宠辱不能惊，一付之天莫我撄。
举世忙时赢得懒，是人爱处放教轻。
生为柱国身何在，死象祁连冢亦平。
千古在前儿戏耳，且容高枕听秋声。
临汀行馆十月桃花盛开
韦骧（宋代）

十月临汀气候讹，桃花零落发林阿。也知欲趁春风媚，争奈穷州地暖何。
赋得亚父碎玉斗
孟简（唐代）

献谋既我违，积愤从心痗.鸿门入已迫，赤帝时潜退。

宝位方苦竞，玉斗何情爱。犹看虹气凝，讵惜冰姿碎。

而嗟大事返，当起千里悔。谁为西楚王，坐见东城溃。
彼美行送杨鬯侯归江南应举
成鹫（清代）

苧萝彼美名西施，浣纱溪上花开时。香风吹入锦裙带，文章五色光离离。

自矜昭质独殊众，轩车五两来何迟。春华秋实老颜色，夫尝一日颦蛾眉。

昨夜银灯对明月，灯花爆出双琼枝。起来拜月望牛女，秋风有约遥相思。

今岁槐黄通姓籍，明年冰泮定归期。贫家有女贞不字，长斋绣佛空尔为。

晨钟晚磬罢歌舞，灰头土面无胭脂。相闻相送难为赠，妆箱盈歉自应知。

环佩玎珰趋凤阁，珠玑璀璨映龙墀。玉堂金屋深如海，荜户蓬门知是谁。

归来稽首空王道，此身长愿老茅茨。
宋颂九首 其一 皇祖
石介（宋代）

皇祖神武，畴敢戏豫。元年四月，筠叛于潞。皇祖跃马，至潞城下。

筠窘赴火，焦头烂胯。
雪夜不寐偶成短句十首渭北春天树江东日暮云
陆文圭（元代）

男儿不得志，壮心惜徂年。
长空起鵰鹗，目送入寥天。
送士昭兄赴南外敦宗院二首 其二
薛季宣（宋代）

忆昔南州去，松根眺邑廛。鸟啼云里树，人入洞中天。

载陟今时路，须航古渡船。地穷巇崄尽，蚤晚济平川。
次韵德孺感兴二首
黄庭坚（宋代）

于此吾忘我，从谁尺直寻。
事来千万种，人有两三心。
自守藩篱小，犹能井臼任。
过时虽不采，吾与菊花斟。
怀孙子尚
王十朋（宋代）

孙郎何事久无书，又见青春柳拂渠。千里阻山仍阻水，三年无雁亦无鱼。

弟兄官况宁多好，囊橐年来莫久虚。海角天涯两形影，别时长记涕涟如。
张都尉画马歌
彭孙遹（清代）

汗血不出世，但闻西极来。披图忽见渥洼产，𥬞云逐电相萦忽。

立者骧首欲一鸣，障泥未解犹徘徊。走者势如风雨至，驰骤百里无纤埃。

其余数匹饮或龁，一一神骏非凡材。问谁擅此化工技，逸足天闲妙无比。

只今都尉最得名，不让当年韩与李。都尉生平本将家，前朝曾领上轻车。

身亲百战竟何益，白头归种东陵瓜。早岁壮怀时吐露，伏枥雄心见豪素。

平沙漠漠落日黄，马首犹然蓄余怒。呜呼黄金之台高突兀，冀北之良恣超忽。

龙媒当世岂合无，昭王已往九方没。惟看阪上服盐车，谁向图中求骏骨。
步蟾宫（妻寿夫）
张仲殊（宋代）

笙歌喜庆争催晓。篆烟舞、龙鸾缥缈。香罗上、不画寿仙人，献一段、长生寿草。

一心一意同欢笑。两心事、卒难得了。教传语、天上太白星，剩借取、几千年好。
又同赏落梅二首 其二
郭祥正（宋代）

谁惜东园玉树空，且携樽酒与君同。盈盈素艳辞寒萼，浥浥馀香散晓风。

已许冰霜分我莹，尽饶桃杏向人红。能诗自有倪夫子，何必滁阳觅醉翁。
新乐府 杏为梁 刺居处僭也
白居易（唐代）

杏为梁，桂为柱，何人堂室李开府。碧砌红轩色未乾，去年身殁今移主。

高其墙，大其门，谁家第宅卢将军。素泥朱版光未灭，今日官收别赐人。

开府之堂将军宅，造未成时头已白。逆旅重居逆旅中，心是主人身是客。

更有愚夫念身后，心虽甚长计非久。穷奢极丽越规模，付子传孙令保守。

莫教门外过客闻，抚掌回头笑杀君。君不见马家宅，尚犹存，宅门题作奉诚园。

君不见魏家宅，属他人，诏赎赐还五代孙。俭存奢失今在目，安用高墙围大屋。